Tibda d-diskussjoni dwar liġi li tirregola l-finanzjament tal-partiti politiċi. Il-Gvern ippubblika White Paper bi proposti leġislattivi li fost oħrjan ser jagħmlu illegali li jsiru għotjiet ta’ aktar minn €50,000 fis-sena mill-istess sors lil partiti. Il-White Paper tipproponi struttura għar-reġistrazzjoni ta’ għotjiet li jkunu ta’ aktar minn €500 waqt li fl-istess ħin iżżid l-ammonti li l-kandidati jistgħu jonfqu fil-kampanja elettorali tagħhom. Il-Gvern nieda White Paper biex sas-Sajf qabel il-parlament jieqaf għall-vaganzi tas-sajf ikun hemm liġi li tirregola il-finanzjament tal-Partiti. F’konferenza tal-aħbarjiet, is-Segretarju Parlamentari għall-Ġustizzja Owen Bonnici qal li l-liġi tfasslet minn working group li kien jinkludi l-Avukat Ġenerali u l-Kummissarju tal-Liġijiet Franco Debono. Fil-fatt il-qafas tal-liġi hu simili ta’ dak li ippreżenta Dr Debono meta kien membru Parlamentari fl-aħħar leġislatura. Il-White Paper tipproponi li l-partiti jistgħu jaċċettaw għotjiet sa €500 mingħajr l-bżonn li tkun identifikata l-persuna li tkun għamlet din l-għotja. L-identità tal-persuni li jagħmlu donazzjonijiet ta’ aktar minn €500, għandhom jiġu reġistrati mill-partiti. Għotjiet lil partiti ta’ aktar minn  €10,000 għandhom jiġu reġistrati mal-Kummissjoni Elettorali. Il-White Paper tipproponi li jkunu projbiti għal kollox għotjiet lil partiti ta’ €50,000 f’sena waħda. Il-White Paper tipproponi li l-kandidati jistgħu jonfqu ammont akbar fi flus biex jagħmlu il-kampanja elettorali tagħhom. Għall-elezzjoni ġenerali dan għandu jitla ghal €25,000 filwaqt li għall-elezzjoni tal-Parlament Ewropew jistgħu jonfqu sa €50,o00. Is-Segretarju Parlamentari Bonnici qal li dawn huma biss proposti u li l-ammonti jistgħu jinbiddlu skont l-proċess ta’ konsultazzjoni. Mistoqsi minn tvm.com.mt kif se jkunu kontrollati għotjiet differenti li iżda jkunu ġejjin mill-istess but ta’ persuni, qraba jew kumpaniji differenti, Dr Franco Debono fisser li l-liġi se ddaħħal kunċett li l-flus ma jistgħux jingħataw mill-istess sors. Dr Owen Bonnici qal li l-Gvern ma ppreżentax din il-White Paper qabel minħabba l-problemi finanzjarji li kellu l-Partit Nazzjonalista. Il-White Paper tipprovdi status legali lil partiti politiċi li għalkemm se jkollhom dritt li jirregolaw lilhom infushom xorta għandu jkollhom minimu ta’ regolamentazzjoni li għandha tinkludi struttura li tamministra d-dixipplina interna tal-partiti. Il-White Paper tgħid wkoll li għandhom jiġu reġistrati il-partiti mal-Kummissjoni elettorali li permezz ta’ din il-liġi se tingħata s-saħħa li tirregola allegat abbużi fid-donazzjonijiet. Il-pubbliku se jkun jista’ jagħti l-opinjoni u s-suġġerimenti dwar din l-liġi sal-aħħar ta’ Marzu li ġej. Storja: David Bonello